कृषि मंत्री नरेंद्र सिंह तोमर का बड़ा बयान- 'खून से खेती' सिर्फ कांग्रेस ही कर सकती है, BJP नहीं
केंद्रीय कृषि एवं किसान कल्याण मंत्री नरेंद्र सिंह तोमर ने आज राज्यसभा में बड़ा बयान दिया है। कृषि मंत्री ने कहा कि पानी से खेती होती है, खून से खेती सिर्फ कांग्रेस ही कर सकती है भाजपा नहीं।
नई दिल्ली: केंद्र द्वारा लाए गए कृषि कानूनों के मामले पर आज राज्यसभा में केंद्रीय कृषि एवं किसान कल्याण मंत्री नरेंद्र सिंह तोमर ने अपनी बात कही। तोमर इस दौरान विपक्ष पर जमकर बरसे और कहा कि खेती पानी से होती है, खून से खेती सिर्फ कांग्रेस ही कर सकती है भाजपा नहीं। कृषि मंत्री ने कहा, ''भारत सरकार नरेंद्र मोदी जी का नेतृत्व पूरी तरह किसानों के प्रति समर्पित है, हम लोगों ने लगातार उनको सम्मान देने की कोशिश की, 12 बार बुलाकर बातचीत की लेकिन एक शब्द भी हमने उनके बारे में गलत नहीं बोला। कृषि मंत्री ने कहा, हमने संवेदनशीलता के साथ विचार किया, लेकिन हमने यह जरूर कहा कि प्रावधान में कहां गलती है वह बताइए, हमने उनकी भावना के अंतर्गत जिन विंदुओं को जिन्हित किया जा सकता था उसको भी चिन्हित किया।''उन्होंने कहा, ''हमने एक के बाद एक उनको प्रस्ताव देने का प्रयत्न किया और साथ में यह भी कहा कि भारत सरकार किसी भी संशोधन के लिए अगर तैयार है तो इसके मायने यह नहीं लगाए जाने चाहिए कि कृषि कानून में गलती है। एक राज्य में गलतफहमी के शिकार हैं लोग, एक ही राज्य का मसला है और सभापती महोदय, इस बात के लिए बरगलाया गया है कि कानून आपकी जमीन को ले जाएंगे। मैं कहता हूं कि कॉन्ट्रैक्ट फार्मिंग के एक्ट में कोई एक प्रावधान बताएं। उन्होंने कहा, ''पानी से खेती होती है, खून से खेती सिर्फ कांग्रेस ही कर सकती है भाजपा नहीं।''तोमर ने आगे कहा कि विपक्ष कहता है कि मोदी सरकार ने ही सबकुछ किया और पहले की सरकारों ने कुछ नहीं किया, यह आरोप गलत है। मोदी जी ने सेंट्रल हाल के अपने पहले भाषण में और 15 अगस्त के लालकिले के भाषण में उन्होंने कहा था कि मेरे पूर्व की जितनी सरकारे हैं उन सबका योगदान देश के विकास में समय समय पर रहा है।